# Wie Gott so wunnderbarlich den vnmenschlichen grossen Bauch / an der Jungfrawen zu Eszlingen / offenbaret hat

Textdaten :
| Autor: | unbekannt |
| Illustrator: | {{{ILLUSTRATOR}}} |
| Titel: | Newe zeitung: Wie Gott so wunnderbarlich den vnmenschlichen vnd vom Teuffel zugerichten grossen Bauch / an der Jungfrawen zu Eszlingen / offenbaret hat / […] |
| Untertitel: | |
| aus: | Vorlage:none |
| Herausgeber: | |
| Auflage: | |
| Entstehungsdatum: | |
| Erscheinungsdatum: | 1551 |
| Verlag: | Geruasius Sthürmer |
| Drucker: | {{{DRUCKER}}} |
| Erscheinungsort: | Erfurt |
| Übersetzer: | |
| Originaltitel: | |
| Originalsubtitel: | |
| Originalherkunft: | |
| Quelle: | JALB Emden = Commons |
| Kurzbeschreibung: | |
| Artikel in der Wikipedia ||
| Eintrag in der GND: {{{GND}}} ||
| Bild ||
| Jungfrawen zu Eszlingen 1029.jpg ||
| Bearbeitungsstand ||
| fertig ||
| Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. ||
| Um eine Seite zu bearbeiten, brauchst du nur auf die entsprechende [Seitenzahl] zu klicken. Weitere Informationen findest du hier: Hilfe ||
| Indexseite ||
* Editionsrichtlinien:
* Als Grundlage dienen die Wikisource:Editionsrichtlinien
* Die Wiedergabe folgt in der Schreibweise der Vorlage.
* Übergeschriebene Buchstaben werden mit <sup> hochgestellt, also zum Beispiel u$^o$.
* Abkürzungen sind aufgelöst.
[1]
Newe zeitung:
Wie Gott so wunnder-
barlich den vnmenschlichen vnd vom
Teuffel zugerichten grossen Bauch / an der Jungfrawen zu Eszlingen / offenbaret hat / Damit sie etliche jhar her / vnzelich viel menschen vmb gros gut vnd gelt betrogen etc. Vnd was sie dargegen mit sampt jhrer Mutter / vmb solcher zeuberey willen / fu$^e$r straff vnd marter / von der Oberkeit daselbst / erliden vnd entpfangen haben / auff das ku$^e$rtzest beschrieben.
Anno     
     1551.
Zu Erffurd truckts Geruasius Sthu$^e$rmer.
[2] WIe menniglich kund vnd wissen / das eine Jungfraw zu Eszlingen / Anna Vlmerin genandt / Hans Vlmers vnd Margarethen / seiner hausfrawen tochter / von dem 1546. jar an / bis in das 50. mit einem grossen vnmenschlichen vnd vnnatu$^e$rlichen Bauch (welcher von tag zu tag zugenommen) beschwert / vnd von desselbigen wegen / von viel grossen Herren / Edelen vnd vnedelen / auch gemeinen / reichen vnd armen personen / mit andacht heimgesucht / besichtiget / vnd ehrlich / nach einsjeden vermu$^e$gen / begabt worden / Mit hoher verwunderung / das gedachte Jungfraw / jnn solcher schweren kranckheit / jres leibs beschlossen / vnd keiner satten speis / sich gebrauche / also lange zeit verharren / vnd bey leben bleiben mu$^e$ge / Zu dem das viel grewlicher wu$^e$rm vnd schlangen / mancherley form vnd lenge / von jr bis in 150. kommen sind / Auch jederman beredt / es sey ein grewlich vierfu$^e$ssiges thier bey jr / welches / so offt sie etwas labung von mandelmilch oder anderem genossen / geschmatzt habe wie ein hund / vnd hat sich das thier in jhr auffgericht / Derhalben sie alles gethu$^e$mmels / brunnen scho$^e$pffens / farens / auch ku$^e$e vnd pferdt schreyen / oder hanen krehen / vmb die rifier jhrer behausung (damit das thier / welches von solchem rumor / zu zorn / vnd jhr zu mehrung gro$^e$sser pein vnd schmertzen bewegt werde / etwas stiller sey) gar nicht dulden oder leiden mo$^e$gen / Vnd ist alles jr fu$^e$r geben jrer kranckheit / von jederman / als warhafftig / gegleubt worden.
Darauff sey nun jederman zu wissen / das es mit genandter Jungfrawen vnd jhrer Mutter / eytel lauter falsch / bu$^e$berey vnd erdichter betrug gewesen /
[3] Denn jr Mutter gentzlich eine Zeuberin gewesen ist / die sich dem Teuffel ergeben / welcher jhr zu allem jrem begeren geholffen / geradten vnd gedienet hat / also / das die Tochter von der Mutter beredt / sich des handels vnterwunden / sich also mit dem bauch gelegt / da sie von vnzelich mann vnd weibern / die jhr zu liebe dargezogen / erschreckenlicher verwunderung vnd grossem mitleiden / teglich besucht worden / die gro$^e$sse jhres bauchs gemessen / betast vnd begriffen / darauff doch kelter denn auff ein eysz zugreiffen / vnd niemandt sein hand lang drauff halten mo$^e$gen / vnd ist also ligend / von allen so zu jr kommen / mit worten vnd geschenck getro$^e$st worden. So ist denn die Tochter mit hingelegtem bauch (der also zubereit gewesen / das sie jn / wenn sie gewo$^e$lt / aus vnd anthun mo$^e$gen) mit sampt der Mutter / vnd anderen / so jhn zu jhrem handel geholffen / zu nacht (welche der herr der finsternis zu allen seinen hendeln gebraucht) gesessen / vnd haben da gessen vnd getruncken / zum besten / vnd mit dem jenigen / so jn aus erbarmung vnd mitleiden geschenckt worden / fro$^e$lich vnd leichtsinnig gewesen.
Weil aber Gott / der alles sihet / die straff der su$^e$nden offt ein zeitlang verhenckt / nicht das ers darumb vergessen / oder geschenckt hab / sondern nach dem er aus veterlicher miltigkeit / die zeit zur besserung erstrecket / vnd so das nicht geschicht / je lenger er gewartet / so viel schwerlicher straffet / Also hat er auch diesen betrug vnd lesterlichen grewel nicht lenger leiden / sonder zu seiner verordneten zeit / an tag bringen / vnd vertilgen wo$^e$llen.
Derhalben an aller heiligen tag / des 50. jars / vmb 10. vhr / ist ein Ersamer Radt der Stadt Eszlingen /
[4] als der aus viel vermutungen darzu verursacht / des willens worden / diese Jungfrawen / wie sie etwan selbs offtermal vorhin begert (damit das zulauffen vnd geschwetz ein end neme / vnd sie entledigt / oder so viel ehe jres schmertzen vnd marter abkeme / vnd menniglich wieste / was bey jhr gewesen) auffzuschneiden / vnd zuerku$^e$ndigen der sachen gestalt. Vnd auff diesen radtschlag / drey Barbierer / ein Doctor / ein Apotecker / vnd ein Hebam / zu jhr geschickt / des auff schneidens halben mit jr zu handlen. Als man aber das leylach / so vmb sie genehet / vnterstanden auffzutrennen / hat sie die verordneten bereden wo$^e$llen / jr leib wu$^e$rde jr gar zerfallen / vnd so das grewliche thier von jhr keme / wu$^e$rde so ein vngesunder / to$^e$dlicher geschmack von jr gehen / dessen alle / so zugegen / sterben mu$^e$sten.
Darauff ein Ersamer Radt jrem Vater (welcher alles betrugs vnwissend) sagen lassen / ob er zu frieden sey / das diese schmertzhafftige tochter auffgeschnitten wu$^e$rde? Hat jr Vater geantwortet / In Gottes namen / die Tochter sey nun / dieser gestalt nach / nicht mehr sein / sondern vnsers Herren / vnd der Oberkeit / denen befehl er mit jhr zu handlen / jhres gefallens.
Zur stund ist auch der Mutter meinung erforschet worden / welche sich sehr gestrausset vnd gewidert / das sie in keinen weg / so viel das auffschneiden jrer tochter belange / jren willen darzu geben wo$^e$lte / sondern gesagt / so bald sie auffgeschnitten wu$^e$rde / vnd das thier von jr kommen / mu$^e$sse die tochter von stund an sterben / so wo$^e$lle sie kein vrsach sein oder geben / das jrer tochter das leben geku$^e$rtzt / vnd abgestrickt werde / So sie aber das nicht vnterlassen wo$^e$lten /
[5] mo$^e$chten sie es thun / vnd so jhr tochter sterbe / wo$^e$lle sie vber alle die jenigen / so radt oder that darzu geben / ewiglich rach schreyen.
Zu letzt hat ein Ersamer Radt der stadt Eszlingen / auch der Jungfrawen meinung selbs ho$^e$ren wo$^e$llen / sie fragen lassen / ob sie (angesehen jhr grosse pein vnd stetigen bettleger / zu dem sie vor selbs auffschneidung begert / vnd sich keins todts entsetzt) jren willen drein wolt geben / das sie geo$^e$ffenet / vnd auffgeschnitten werde / damit sie jrer qual entledigt / zur gesundheit oder ewigen ruhe gefu$^e$rdert wu$^e$rde? Darauff sie geantwortet / Sie wo$^e$lle jr das leben vor der zeit / jnn keinen weg abschneiden oder beku$^e$rtzen / sondern was jr Gott geben oder verordnet hab / werde er jhr wol / so es jn zeit du$^e$nckt / nemen / dem wo$^e$lle sie alle ding vertrawen vnd heimsetzen.
Auff geho$^e$rte rede / ist jr geantwortet worden / (vnansehen jr widersagen) Es mus doch das ein mal sein / vnd sie auffschneiden / darein mo$^e$ge sie sich wol gedu$^e$ltig ergeben / oder nicht. Von welchen worten die Tochter (als sie den rechten ernst gemerckt) sehr erschrocken / vnd angehaben fast zu weynen / vnd sich newes grosses schmertzens angenommen / aber nichts desto minder ist man mit jhr fortgefaren / vnd das o$^e$ber leylach auffgetrennet / vnd die o$^e$berhant des gemachten Bauchs (welcher / wie einer scho$^e$nen jungfrawen leib / mit einem natu$^e$rlichen durchgang subtilig vnd ku$^e$nstlich gemacht) auffgeschnitten worden / darunter ist ein ku$^e$ssen gelegen / in welchem viel hauffen werck vnd lumpen gesteckt / vnter dem ku$^e$ssen ist gewesen / ein starck gemacht gestatel / oder gewelbter bogen / mit beuschen gemacht / so jr den leib nicht geru$^e$rt hat / vnd hat man solchen
[6] bogen / vnd gemachte ru$^e$stung / jnn der kammer / so offt man gewo$^e$lt / oder leut verhanden gewesen / mit einem schnu$^e$rlin heimlich gezogen / so ist der Bauch vbersich gefaren (wie das manch mensch weis / vnd sichtiglich gesehen hat) vnd sich grewlich ausgebreit / jhr das angesicht bedeckt / das sich die leute dessen sehr verwundert.
Es sind auch die wu$^e$rm (so auff mancherley art vnd lenge / wu$^e$nderlich gesehen) aus schaffsdermen / wie man die seytten macht / zugericht gewesen / vnd aus einem harten fell / vorhin aus der Tochter seyten / mit einem meyssel gezogen worden / vnd die leut beredt / sie seyen aus jhrem leibe kommen.
Es ist auch der gemachte Bauch zugericht gewesen / als ob er vnten verschlossen / vnd nichts von jhr gienge / Welches alles betrug gewesen / Denn es ist aller vberflu$^e$ssigkeit des harns / vnd andere vnsauberkeit / durch das bett vnd strosack / wie das sonderlich zubereit gewesen / von jhr entpfangen worden.
Als nun die Hebam den gemachten bauch von jr genommen / vnd sie blosz natu$^e$rlich / wie sie Gott erschaffen / da gelegen / ist sie eins frischen / geraden / vnd vberaus scho$^e$nen leibs / erschienen / das auch die Hebam fu$^e$rwar gesagt / sie hab scho$^e$ners menschen leibs jhr lebenlang nie gesehen.
Als nun ein Ersamer Radt / solchen grossen betrug anfenglich gesehen / hat er als bald auff obgesetzten aller Heiligen tag / die Mutter vnd Tochter / auch andere verargwonte personen / also / das jhr zusammen 7. gewesen / greiffen / vnd gefenglich einlegen lassen / Die Tochter aber jnn einem badzuber / (wie man bo$^e$se leut / so mit zauberey befleckt / zu halten
[7] pflegt) durch zween stadtknecht zum gefengnis tragen lassen.
Darnach hat ein Ersamer Radt / mit peinlicher verho$^e$rung procediert / die personen / so vnschu$^e$ldig erfunden / losz geben / vnd die Mutter (welche alles dieses Gottslesterlichen handels anfang / mittel vnd end gewesen / vnd wie obgeho$^e$rt / durch Teufflische hu$^e$lff vnd radt / dem sie sich ergeben / alles zuwegen bracht / vnd jederman betrogen vnd verblendt hat) nach abbrechung jhres hauses / mit demselbigen holtz / zu puluer verbrandt / Die Tochter aber / so von der falschen Mutter zum theil mit vberredung / gros gut zu erlangen / zum theil mit drawworten vnd zwanck / zu diesem handel verwilligen mu$^e$ssen / nicht geto$^e$dtet / sondern durch die backen brennen / darnach jnn gefengnis einmauren lassen.
ALso hastu (Christlicher leser) die Summa / wie sich alle ding verlauffen / Daraus zu lernen / das / wie der alte tausent listige Erbfeind / von anfang / die ersten menschen im Paradeis betrogen / Also feyret er noch nicht zu diesen letzten zeiten / in Gottlosen leuten / sein reich / lust vnd werckstad zu haben / Die feinde des creutzes Christi / welcher ende ist das verdamnis / welchen der Bauch jr Gott ist / vnd jre ehre zu schanden wird / dere / die jrdisch gesinnet sind / Vnser wandel aber sol im himmel sein etc. wie Paulus Philip. iij.
Derhalben (wie jnn der 1. Epistel Petri am 5. Cap.) ho$^e$chlich von no$^e$ten ist / das wir nu$^e$chtern sein vnd wachen / vnd vnserem widersacher / dem Teufel / mit gleubigem gebet standhafftig widderstehen /
[8] so wir leider allzu sehr anhalten / mit fu$^e$llen / brassen vnd fluchen / dardurch wir dem hellischen hund ein eingang machen / vnd die thu$^e$r aller laster / an welcher er allzeit anklopffet / o$^e$ffnen vnd einlassen / als denn in seinen stricken verwirren / vnd die ewige pein verdienen. Denn wie Paulus sagt / Wir haben nicht mit fleisch vnd blut zu kempffen / sondern mit den fu$^e$rsten vnd gewaltigen / Nemlich / mit den bo$^e$sen geistern vnter dem himmel.
Derhalben fasset diese erschreckliche beschriebene geschicht zu hertzen / wie diese ruchlose arme leut / den betrieglichen stinckenden Bauch / erstmals durch fu$^e$llen / prassen vnd pancketieren / nachmals durch eingebung des bo$^e$sen geistes / zu jhrem Gott gemacht / vnd jhres waren Gottes so liederlich vergessen haben / Zu letzt aber vom Teuffel (wie er allezeit seine diener hie zeitlich in offene schand / todt vnd fewr / vnd dort in das hellische ewige fewer vntersteht zu bringen) belonet worden.
Darumb wo$^e$lle vns der starcke mechtige Gott / der fu$^e$r vns gestorben ist / todt / hell vnd teuffel / gewaltig vberwunden / gnediglich behu$^e$ten / vnsere su$^e$nde verzeihen / stercken / tro$^e$sten / vnd gnad geben / das wir fro$^e$lich den harnisch Gottes anzihen / damit wir wider den listigen anlauff des Teuffels / in allem vnserem thun vnd lassen / besonder an vnserem letzten ende bestehn mu$^e$gen / auff das der name Gottes allezeit gepreiset vnd geheiliget werde / vnd so wir essen oder trincken / vnd was wir thun / alles gereiche vnd geschehe zu der ehr Gottes / Dem selbigen sey ehr vnd macht von ewigkeit zu ewigkeit / Amen. :

## Anmerkungen (Wikisource)

Zum Fall der Anna Ulmer in Esslingen siehe Waltraud Pulz, Nüchternes Kalkül – verzehrende Leidenschaft, Köln/Weimar/Wien 2007, S. 50–66.